Hallvard Sandnes

Hallvard Sandnes (født 27. mars 1893 på Sandnes i Bygland, død 25. juli 1968 i Stavanger) var en norsk lærer, forfatter og målmann. Den mest kjente delen av hans forfatterskap er manuskript til den norske science fiction-tegneserien Ingeniør Knut Berg på eventyr som han skrev under pseudonymet Vigleik Vikli i perioden 1941–1960. 

Han hadde bakgrunn i et rikt kulturmiljø med fortellere, folkemusikere og treskjærere. Han tok utdannelse på amtsskole, jordbruksskole, Voss folkehøgskule og til sist Kristiansand lærerskole med Vetle Vislie som lærer. Fra 1915 var han lærer i Høydal, og fra 1919 i Stavanger, der han samme år giftet seg med Hanna Veen fra Bjerkreim. Fra 1921 til 1960 var han lærer på Kvalberg skole i Hetland, de siste ti årene som rektor. 

Hoveddelen av forfatterskapet henter stoff fra Setesdal i ulike historiske perioder, og et hovedmotiv er motsetningen mellom hedenskap og kristendom. Barneboka Røvarane i Urefjellhola inneholder minner og inntrykk fra gjeterdager i barndommen.

Han er gravlagt på Hinna kirkegård; gravsteinen er utsmykket med et portrettrelieff av ham.

Bibliografi 
 Paa solbrune vidder – fortellinger (1913) 
 Livsens dogg. Ei bok om elskhug – (1917)
 Bjønn-Per frå Skaratun – (1923)
 Fjellkongen. Ei soga frå dei ville vidder – (1924). Han fikk Melsom-prisen for denne boka
 Vardane brenn – (1925)
 Soga om Skjoldmøyane - roman (1926)
 Nomelandskyrkja. Forteljing frå svartedauden (1926)
 Soga um skjoldmøyane. Kultursoga fraa ikring aar 1000 etter Krist – (1926)
 Norigards-Ram'n – (1928)
 Er det ingen dag'e? – (1933)
 Gamlekarane på Storebø. Bygdekomedie i 3 vendingar – skuespill (senere omarbeidet til Gjenta mi) (1933)
 Steinar Orvik – roman (1941)
 Aslak Dyrdal – roman (1941)
 Folke Frøysnes – roman (1942)

 Stavdalsgruvone – roman (1947)
 Eldskrift på himmelen – (1955)
 Røvarane i Urefjellhola – Fonna Forlag (1961).
 Gjenta er mi! Komedie i 3 vendingar – skuespill, omarbeidet utgave av Gamlekarane på Storebø (1956)
 På jakt etter eventyr – novellesamling (1966)

Referanser 

Norske tegneserieskapere
Norske science fiction-forfattere
Nynorskforfattere
Nynorskforkjempere
Personer fra Bygland kommune
Personer fra Stavanger kommune